Undanfarið hefur það færst í vöxt að hægt sé að nálgast allar máltíðir dagsins í einum fullkomnum poka . Margir veitingastaðir og heilsuspekúlantar bjóða upp á slíkt , m.a . Ginger , Gló , Happ , Shape , Pakkinn og nú síðast MatAskur . Með þessum hætti er maður í sjálfu sér að lifa drauminn um að hafa sinn eigin einkakokk líkt og stjörnurnar í Hollywood og ekki að undra hversu kærkomin þessi lausn hefur verið mörgum uppteknum íslendingum sem vilja efla og halda í góða heilsu og vera í góðu formi . Í gær og fyrradag prófaði ég svona matarpakka hjá nýju fyrirtæki – MatAski og verð að gefa þeim bestu einkun enda maturinn einstaklega ljúffengur og fjölbreyttur . Hér er það sem var á matseðlinum dagana tvo . Morgun : Grófkornaður grautur úr korni og byggi . Með þessu fylgdi lýsi . Milli mála : Döðlu og valhnetublanda . Ótrúlega gómsætt snakk sem ég á eftir að borða meira af . Bara passa sig að fá sér ekki of mikið . Hádegismatur : Fylltar paprikur með sveppum , fetaosti , hýðishrísgrjónum ásamt sveskju og döðluchutney , tómata og agúrkusalati . Milli mála : Safapressaðar gulrætur , perur og engifer frá Cafe Sigrún . Kvöldmatur : Dásamlega ljúffeng mexíkósk tómata og kjúklingasúpa með sýrðum rjóma og osti . Morgunmatur : Geggjaður hafragrautur með banana og hnetusmjöri , döðlum , fræjum og kanil . Hádegi : Mexíkó ýsa með grænmeti og byggi . Milli mála : Safapressað epli , kiwi og engifer . Kvöld : Heilhveiti / Grænmetislasagna með parmesan . Það sem gerir þjónustuna hjá MatAski sérstaka er að hver og einn matarskammtur er mældur út frá hæð og þyngd viðkomandi einstaklings og hvort markmiðið er að léttast eða þyngjast . Það er út frá þessu sem ‘ askurinn ’ kemur inn í myndina en í gamla daga átti hver og einn sinn ask miðað við aldur , kyn og stærð . Þannig áttu börnin litla aska , konurnar stærri en börnin og stóru karlarnir voru með stóra aska . Stærðir HeilsuAska eru fjórar ; 1500 , 1800 , 2100 og 2400 hitaeiningar . Lestu meira um það HÉR . Næringarfræðingar og einkaþjálfarar veita viðskiptavinum persónulega aðstoð á netspjallinu á heimasíðu MatAsks en það opnaði formlega í fyrradag og matinn er hægt að nálgast á sjö stöðum í borginni sem gerir þetta afar hentugt . Sjálf kom ég við á Stöðinni á heimleiðinni og náði í minn HeilsuAsk en með í pokanum fylgdi lítið blað þar sem matseðillinn var útskýrður með hitaeiningafjölda og fleiru . Þetta þótti mér plús því það er alltaf gaman að vita nákvæmlega hvað maður er að fara að borða . Virkilega góður matur sem veitir andlega og líkamlega vellíðan og verðið á góðu róli líka en heill dagur í 1500 he HeilsuAski kostar um 3500 krónur . Ég óska eigendunum þeim Borghildi Sverrisdóttur ( einkaþjálfari með BA í sálfræði ) og Jóhanni Bjarna Kjartanssyni til hamingju með þetta nýja fyrirtæki og góða frammistöðu .